stanford-oval/wikipedia huggingface dataset:
אנדריוס ג'ונס
ביוגרפיה > קריירה

לאחר הקולג', ג'ונס לימד בבית ספר בטנסי לפני שעבר ללאס וגאס, טריטוריית ניו מקסיקו, שם היה מנהל בתי הספר הציבוריים מ-1885 עד 1887. בזמן ההוראה, ג'ונס למד משפטים. הוא התקבל ללשכה בשנת 1888 והחל לעסוק בכך בלאס וגאס.
ג'ונס כיהן כנשיא לשכת המסחר של לאס וגאס, ומ-1893 עד 1894 היה נשיא לשכת עורכי הדין בניו מקסיקו. מ-1893 עד 1894 כיהן כראש עיריית לאס וגאס. מ-1894 עד 1898 הוא היה פרקליט מיוחד של ארצות הברית. בשנת 1896, ג'ונס מונה לציר בוועידה הלאומית הדמוקרטית.
מ-1906 עד 1908 ומ-1911 עד 1912, הוא היה יושב ראש המפלגה הדמוקרטית של ניו מקסיקו. ב-1908 הפך ג'ונס לחבר של ניו מקסיקו בוועדה הדמוקרטית הלאומית, והוא כיהן בה עד 1922. ג'ונס התמודד ללא הצלחה לסנאט ב-1912; מ-1913 עד 1916 שימש כעוזר מזכיר הפנים הראשון.
ג'ונס נבחר לסנאט ב-1916. הוא נבחר מחדש ב-1922 וכיהן מ-4 במרץ 1917 ועד מותו. בהיותו בקונגרס כיהן בוועדת הכספים והיה יושב ראש הוועדה לבחירה לנשים. כחבר בוועדה לאדמות ציבוריות וסקרים, ג'ונס פעל לחשוף ולפרסם את הפרטים של שערוריית טיפוט דום.
ביוגרפיה > חיים אישיים

בשנת 1902, ג'ונס התחתן עם נטליה (סטונרוד) ג'ונס (1871–1933). נולדו להם שני בנים, וינסנט וא. א. ג'ונס הבן. ג'ונס מת בוושינגטון הבירה ב-20 בדצמבר 1927. הוא נקבר בבית הקברות של הבונים החופשיים בלאס וגאס, ניו מקסיקו.
יחידת עוף החול

| --- | --- |
 סוג היחידה:  גדוד שריון במילואים
 שייכות חיילית:   חיל השריון
 מדינת מוצא:  ישראל ישראל
 מפקדים:    סגן-אלוף ארז סעדון
 יחידת האם:   חטיבת הגפן
 תקופת הפעילות:  10 באוקטובר 2023 – 22 בפברואר 2024 (136 ימים)
 עימות:  מלחמת חרבות ברזל
 גזרת פעילות:  רצועת עזה
 
יחידת עוף החול הוא גדוד שריון שהוקם במסגרת מלחמת חרבות ברזל על ידי חיילי מילואים מתנדבים. היחידה השמישה טנקי מרכבה סימן 3 שיצאו משירות פעיל והוסיפה על ידי כך סד"כ לחטיבה הצפונית של עוטף עזה למטרות הגנה, תוך שחרור טנקים וכוח אדם ללחימה. מטה הגדוד נקבע בקיבוץ ניר עם שתושביו פונו עקב טבח שבעה באוקטובר.
שמו של הגדוד מגיע משמה של החיה המיתולוגית עוף החול, המתעוררת מחדש לחיים מתוך שברירי גופה הישן המתאסף מדי כל תקופה. קימה לתחייה זו מזכירה מעט את הדרך בה הורכבה היחידה בהתבססות על חיילי מילואים מיחידות שונות שעשו שימוש בציוד שיצא משירות והושמש מחדש.
רקע

בבוקר 7 באוקטובר 2023, יום שבת, שמחת תורה, כ"ב בתשרי ה'תשפ"ד, פתחו ארגוני הטרור חמאס והג'יהאד האסלאמי הפלסטיני בטבח שבעה באוקטובר. בחסות שיגור כ-4,300 רקטות, חדרו כ-6,000 מחבלים מרצועת עזה לעשרות יישובים ישראליים ומתקנים צבאיים באזור עוטף עזה ובסביבתו, מ-119 פרצות שונות בגדר, תוך ניהול קרבות ירי נגד כוחות ביטחון מעטים. המחבלים ביצעו מעשי טבח ואונס, רצחו והרגו 1,163 בני אדם, מתוכם טבחו ב-779 אזרחים, וחטפו לרצועת עזה כ-251 אנשים, ובהם גברים, נשים, קשישים ותינוקות. בשעות הראשונות נלחמו נגדם כיתות הכוננות, שוטרי משטרת ישראל, לוחמי הימ"מ וחיילי צה"ל, שהיו בנחיתות מספרית. בקרבות נהרגו כ-1,609 מחבלים בשטח ישראל, ובצד הישראלי נהרגו 329 חיילים, 58 שוטרים ו-10 אנשי שירות הביטחון הכללי.
בעקבות מתקפת הפתע הכריזה ישראל על יציאה למלחמת חרבות ברזל לשם מיטוט שלטון החמאס ברצועת עזה, חיסול התשתית הצבאית והשבת החטופים.
הקמת היחידה

ב-10 באוקטובר 2023 נפגשו שני קציני שריון במילואים, רס"ן דן לויט (באזרחות יזם בתחום ההיי-טק) וסא"ל ארז סעדון והבינו שחסרים לצה"ל טנקים בהיקף הנדרש ללחימה. השניים, יחד עם אנשי מילואים אחרים עמם שירתו בעבר, איתרו פוטנציאל של כמה עשרות טנקי מרכבה סימן 3 שיצאו משירות בחטיבה 769 ושעמדו להימכר לצבאות זרים. לאחר מכן פנו השניים לקשנ"ר והציעו להקים יחידה שתהיה מבוססת על כלים אלה. כח האדם גויס תוך מספר ימים. כך הוקמו ארבע פלוגות וחולייה טכנית, בהתאם לנדרש מגדוד שריון תקני. לאחר מכן התווספה פלוגה חמישית.
היחידה, בפיקודו של סא"ל ארז סעדון, נבנתה תוך שלושה שבועות.
היחידה, שלקחה לעצמה את השם "עוף החול" על שם הציפור המיתולוגית עוף החול הקמה מאפר ושבה לחיים וכן כמחווה לפניקס מספרי הארי פוטר שעף ומרפא ונלחם, או למסדר עוף החול מאותה סידרה, סופחה לחטיבה הצפונית של העוטף, במטרה לסייע בהגנה. כוחות היחידה חצו קוי אויב, בכך שחררו אחרים למשימות הלחימה. כך פעלה היחידה להגנת גבולות המדינה מתוכה, ביצעה חישוף מרחבים, הגנה קדמית, ירי לזיהוי והשמדה והשתלבה בהגנה משולבת עם כוחות חי"ר. הכשירו 370 לוחמים שגם נכנסו ללא מעט פשיטות מעבר לקו, מבית חנון ועד ג'אבליה.
ב-22 בפברואר 2024 נערך מסדר קרבי בניר עם לציון סיום תפקידה של היחידה ולקראת פירוקה ושילוב הכלים בחטיבה 14.
הערות שוליים

↑  ※ ישראל במלחמה - תמונת מצב, באתר המכון למחקרי ביטחון לאומי (טבח ה-7 באוקטובר, שקף 4) מעודכן ל-20 באוקטובר 2024
↑  ※ 100 ימי לחימה: 779 אזרחים נרצחו, 52,571 נפגעו, באתר ערוץ 7, 13 בינואר 2024
↑  ※ ישראל במלחמה - תמונת מצב, באתר המכון למחקרי ביטחון לאומי מעודכן ל-20 באוקטובר 2024
↑  ※ עמית סגל, ‏הבקשה של פיקוד הדרום בלילה שלפני הטבח - והסירוב, באתר ‏מאקו‏, 26 בפברואר 2024
↑  ※  מערכת את"צ, סיכום מספר הנפגעים בצה"ל בשנתיים החולפות, באתר צה"ל, 2 בינואר 2025
↑  ※ אלון חכמון, ‏גיבורים בכחול: 67 שוטרים ושוטרות חירפו נפשם בהגנה על ישראל בשנת המלחמה, באתר מעריב אונליין, 7 באוקטובר 2024
↑  ※ יואב זיתון, ההקפצה של צוות "טקילה" והאובדן של שב"כ, באתר ynet, 13 באוקטובר 2023
1 2   כך הקימו לתחייה טנקים - ובנו יחידה מאפס תוך חודש, באתר צה"ל, 30 בינואר 2024
↑   יותר מ-20 הוקמו בפחות מ-8 חודשים. איך נולדת יחידה חדשה בצה"ל?, באתר צה"ל, 17 ביוני 2024
↑   חיל השריון פותח יחידת טנקים חדשה - "עוף החול", באתר צה"ל, 7 בנובמבר 2023
↑  שי גל, ‏"חשבו שאני משוגע": איש ההיי-טק שהצליח להחיות עשרות טנקים ישנים ולהקים גדוד חדש, באתר ‏מאקו‏, 30 בדצמבר 2023
1 2  אנשי עוף החול: יחידת הטנקים שהוקמה במהלך המלחמה – סיימה את תפקידה, באתר www.hidabroot.org, וידאו של N12, ‏2024-03-03
טנק מדגם מרכבה 3
דגל של יחידת עוף החול
התוכנית הלאומית למדדי איכות ברפואת הקהילה בישראל

התוכנית הלאומית למדדי איכות לרפואת הקהילה בישראל פועלת בשיתוף עם ארבע קופות החולים, על מנת להעריך את איכות הטיפול הרפואי בקהילה, שינויים החלים בו לאורך השנים, ופערים באיכות הטיפול בין קבוצות אוכלוסייה שונות. קהל היעד למידע זה הוא קובעי המדיניות והציבור.
התוכנית כוללת מדדים בתשעה תחומים קליניים מרכזיים ברפואת הקהילה: קידום בריאות הציבור (עישון, השמנה, ותת-משקל), סיקור לסרטן (המעי הגס, השד, וצוואר הרחם), בריאות ילדים ובני נוער (המוגלובין בפעוטות, השמנה ותת-משקל בילדים), בריאות מבוגרים בני 65 ומעלה (חיסונים, תת-משקל, ושימוש בתרופות ממשפחת הבנזודיאזפינים), מחלות נשימתיות (טיפול באסתמה ובדיקת תפקודי ריאות במחלת ריאות חסימתית כרונית (COPD), מניעת מחלות לב וכל דם (מדידת לחץ דם ואיזון כולסטרול), סוכרת (איזון סוכרת, מניעת סיבוכי המחלה - בדיקות עיניים ותפקודי כליות, ומעקב אחר תחלואה נלווית- השמנה, כולסטרול ולחץ דם), היקף השימוש בתרופות אנטיביוטיות, ובריאות הנפש (רצף טיפולי לאחר שחרור מאשפוז פסיכיאטרי, ותחלואה מטבולית באנשים המתמודדים עם מחלת נפש קשה).
היסטוריה

ראשיתה של התוכנית בשנת 2000 כפרויקט מחקר של צוות חוקרים מאוניברסיטת בן-גוריון ובמימון המכון הלאומי לחקר שירותי הבריאות ומדיניות הבריאות. הפרויקט זכה לשיתוף פעולה של ארבע קופות-החולים, משרד הבריאות וההסתדרות הרפואית והאיגודים המקצועיים שלה.
לאור הצלחתו בגיבוש מערכת מדדי איכות לרפואת הקהילה, אומץ הפרויקט על ידי משרד הבריאות והפך בשנת 2004 לתוכנית לאומית קבועה שפועלת בהובלת המכון הלאומי ובמימונה של מועצת הבריאות.
במאי 2010 התחלפה מינהלת התוכנית, והביצוע הופקד בידי צוות מביה”ס לבריאות הציבור של האוניברסיטה העברית בירושלים והדסה.
מטרות התוכנית

מטרת התוכנית היא לקיים מדידה מתמשכת ודינמית של איכות שירותי המניעה, האבחון, הריפוי והשיקום הניתנים בקהילה, ובתוך כך לספק מידע לקובעי המדיניות ולציבור בנושא איכות הטיפול הרפואי הניתן על ידי קופות החולים. כל זאת, במטרה לשפר ולהיטיב את השירות הרפואי הניתן לתושבי ישראל.
להגשמת יעד זה, התוכנית מפרסמת מדי שנה את תוצאות מדדי האיכות לטיפול הרפואי הניתן בקהילה ברמה הארצית. מעקב זה מאפשר הערכה של איכות הטיפול לאורך השנים, וכן זיהוי מוקדים הדורשים התערבות ושיפור. זאת הן בתחום מערכות המידע ואיסוף הנתונים, והן בתחום שירותי הבריאות. הערכת איכות הטיפול בישראל מתבצעת גם באמצעות השוואות בינלאומיות.
מדדי התוכנית נבחרים בקפידה, תוך התבססות על הניסיון והספרות הבינלאומיים, תוך התייעצות עם צוותי מומחים קליניים, ובקונצנזוס בין נציגי קופות החולים. חישובם עובר תהליכי בקרה פנימיים וחיצוניים קפדניים.
שיטות > מקור הנתונים

הנתונים המוצגים מבוססים על מידע המצוי בידי ארבע קופות החולים הפועלות בישראל. קופות החולים מעבירות את הנתונים למינהלת התוכנית, במסגרת השתתפותן הפעילה הוולונטרית בתוכנית מדדי האיכות. הנתונים שהועברו מהקופות למנהלת הם אגרגטיביים, ולפיכך אנונימיים לחלוטין ואינם כוללים פרטים מזהים כלשהם. העברת הנתונים בצורה זו מאפשרת שמירה קפדנית על עיקרון החיסיון הרפואי.
איסוף המידע מתבסס על מאגרי הנתונים הממוחשבים של קופות החולים ומאפשר בחינה וניטור של המדדים השונים על פי קבוצת גיל, מין ומצב חברתי-כלכלי.
שיטות > אוכלוסייה

התוכנית מבוססת על נתוני כלל אוכלוסיית המבוטחים בארבע קופות החולים, שהם כלל התושבים במדינת ישראל, למעט חיילים ואסירים. כמו כן, לא נכללים מבוטחים אשר לא השלימו בשנת המדד שנת חברות מלאה באותה קופה, לרבות מי שנפטרו או נולדו במהלך השנה, אלה שעברו בין הקופות באותה שנה, וכן מבוטחים השוהים מחוץ לישראל מעל שנתיים.
שיטות > משתנים

עבור כלל המדדים, הנתונים מוצגים לכלל האוכלוסייה הרלוונטית על פי שנה, מין, גיל ומצב חברתי-כלכלי.
מצב חברתי-כלכלי נקבע על סמך האשכול אליו משויך האזור הסטטיסטי של כתובת המגורים. לאחר מפקדי אוכלוסין, הלשכה המרכזית לסטטיסטיקה (למ"ס) מחלקת את אזורי המגורים לאזורים גאוגרפים סטטיסטים (אג"סים) המקבלים ציון כלכלי-חברתי (אשכולות בעלי ציון בטווח 1–20). חברת פוינטס מיפוי עסקי מטייבת חלוקה זו ומעדכנת את הציון הכלכלי-חברתי, וזאת באמצעות הוספת מידע ממקורות שונים ומשלימה את שיוכם של כלל אזורי המגורים לאג"סים (גם עבור אזורי מגורים אשר טרם סווגו על ידי הלמ"ס, בפרט שכונות מגורים חדשות), ומקבצת את 20 האשכולות ל-10 קבוצות (כך שכל שני אשכולות עוקבים מהווים קבוצה).
כל ארבע קופות החולים בישראל כוללות את נתוני חברת פוינטס ברשומותיהם. המידע אודות משתנה זה מועבר לתוכנית (בסולם של 1–10) כחלק מהמידע האגרגטיבי עבור כל מדד ומדד.
שיטות > איכות הנתונים

שיעורי המדדים המוצגים בתוכנית מבוססים על נתוני כלל האוכלוסייה ולא על מדגם, ולפיכך הנתונים אינם כרוכים בטעות דגימה. אולם, ייתכנו מקורות אחרים לטעויות בנתונים. שיטת הפקת הנתונים שנבנתה, הכוללת מערך מבדקים מקיף ותיקוף הממצאים תוך כדי שימוש במקורות מידע שונים, הומלצה בדו"ח שיצא על ידי ה-AHRQ . גישה זו נועדה להקטין את הטעויות השונות, ובכלל זה את השונות בין הקופות ביחס לתיעוד וקידוד מאפייני המבוטחים, והביאה בוודאי להקטנת הטעויות, אך לא העלימה אותן לחלוטין. לפיכך, ראוי להתייחס בזהירות לשינויים קלים בנתונים בין קבוצות או בין שנים שונות.
תחומי מדידה > קידום בריאות

ארגון הבריאות העולמי מגדיר "קידום בריאות" כתהליך שנועד לאפשר לאנשים להגביר את השליטה על הבריאות שלהם ועל גורמי ההשפעה על הבריאות, וכך לשפר את בריאותם. במסגרת התוכנית הלאומית למדדי איכות לרפואת הקהילה בישראל נמדדים תחת תחום זה שני נושאים:
תיעוד מצב העישון בתיק הרפואי וסטטוס העישון
תיעוד תקופתי של מדידות משקל וגובה וכן שיעורי ההימצאות של תת-משקל, עודף משקל והשמנת-יתר במבוגרים, בהתאם לאינדקס מסת הגוף (BMI).
תחומי מדידה > סיקור לסרטן

תחום זה כולל מדדים העוסקים בסיקור מוקדם לסרטן השד, לסרטן המעי הגס, ולסרטן צוואר הרחם. מדובר במחלות ממאירות הנושאות נטל גבוה של תחלואה ותמותה. ביצוע של סיקור מוקדם למחלות אלו באוכלוסייה מפחית את התמותה מהן.
מה הופך מחלות אלו מתאימות לסיקור?
קיימת תקופה ארוכה בה המחלה איננה סימפטומטית אך ניתנת לגילוי באמצעות בדיקה מתאימה: בדיקת ממוגרפיה עבור סרטן השד, בדיקת דם סמוי בצואה או קולונוסקופיה עבור סרטן המעי הגס, ובדיקת פאפ לגילוי מוקדם של סרטן צוואר הרחם.
קיים טיפול המשנה את המהלך הטבעי של המחלה ומונע תמותה מן המחלה.
בנוסף, בדיקות הסיקור כלולות בסל הבריאות עבור כלל האוכלוסייה (למעט קולונוסקופיה, שכלולה בסל רק בתנאים מסוימים).
תחומי מדידה > ילדים ובני נוער

במסגרת התוכנית נמדדים שני נושאים הקשורים בבריאות ילדים ובני נוער באוכלוסייה הכללית:
ביצוע בדיקת המוגלובין בתינוקות ושיעור ההימצאות של אנמיה בתינוקות (גילאי 9 עד 19 חודשים)
תיעוד מדידות משקל וגובה בילדים בני 5–6 ובבני 14–18, וכן שיעורי ההימצאות של רזון, עודף משקל והשמנת-יתר בילדים בני 5–6 בהתאם לאחוזון מסת הגוף (BMI) המותאם לגיל ולמין הילד.
מדדים נוספים במסגרת התוכנית עוסקים בטיפול בילדים הסובלים מאסתמה (תחת התחום "מחלות נשימתיות") ובילדים עם סוכרת מסוג 1 (תחת תחום "סוכרת").
תחומי מדידה > מבוגרים בני 65 ומעלה

בגיל המבוגר קיימת שכיחות גבוהה של מחלות כרוניות וסיכון מוגבר לתחלואה חריפה, ובהתאם שימוש מוגבר בתרופות ובשירותי בריאות בכלל. במסגרת התוכנית נמדדים מספר תחומים המכוונים לגיל המבוגר:
חיסונים- חיסון עונתי נגד שפעת וחיסון נגד חיידק הפניאומוקוק- חיסונים אלו מומלצים על ידי משרד הבריאות: חיסון נגד שפעת מומלץ לכלל האוכלוסייה, וחיסון נגד פניאומוקוק מומלץ לתינוקות ולקשישים, והוכחו כאמצעי יעיל במניעת סיבוכים הקשורים במחלות אלו (כגון דלקת ריאות, שהיא הסיבוך השכיח ביותר, ואף קשורה עם שיעורי תמותה גבוהים, במיוחד בגיל המבוגר).
ניטור משקל הגוף- תחום זה כולל את המדדים הבאים: תיעוד רכיבי BMI, שיעור הקשישים שחוו ירידה משמעותית במשקל, ושיעורי ההימצאות של תת-משקל ושל השמנת-יתר. ירידה משמעותית ובלתי מכוונת במשקל בגיל המבוגר היא לעיתים קרובות אחד הסימנים הראשונים להתפתחות מחלה. מכאן החשיבות הרבה לניטור משקל הגוף בקשישים.
שימוש בתרופות ממשפחת הבנזודיאזפינים- מדובר בתרופות מרגיעות ומשרות שינה. לאור עדויות מדאיגות על הנזקים הקשורים בשימוש מופרז או בשימוש בתכשירים שאינם מתאימים לגיל המבוגר, פיתח ארגון ה-OECD מדדים לניטור השימוש בתרופות אלו. תוכנית המדדים לרפואת הקהילה בישראל אימצה את הגדרות הארגון ואף מדווחת על המצב בארץ לטובת מעקב והשוואות בינלאומיות.
תחומי מדידה > מחלות נשימתיות

תחום זה כולל מדדים העוסקים בשתי מחלות נפוצות ובעלות השלכות כבדות על איכות החיים ועל ההוצאות הקשורות לבריאות: אסתמה וחסמת הריאות (COPD- chronic obstructive pulmonary disease):
אסתמה מתמשכת - שימוש קבוע בתרופות למניעה (ולא רק שימוש בתרופות להקלה בזמן התקף) הוכח כיעיל במניעה של סיבוכי המחלה ובשיפור התסמינים. בהתאם, נוסח מדד הבוחן את שיעור העמידה ביעד המומלץ, המוגדר כך שלפחות 50% מהטיפול התרופתי הוא טיפול מניעתי. כמו כן, נמדד שיעור חולי האסתמה המתמשכת שקיבלו חיסון נגד שפעת עונתית.
חסמת הריאות (COPD) - היא מחלה נפוצה וניתנת למניעה. לעיתים קרובות אנשים שסובלים מהמחלה אינם מאובחנים. האבחנה וקביעת שלב המחלה מבוצעות באמצעות בדיקת ספירומטריה. בתוכנית המדדים נכללים ביצוע בדיקת ספירומטריה בחולי COPD ובאוכלוסייה בסיכון גבוה ל-COPD, וכן תיעוד תוצאות הבדיקה בתיק הרפואי (כך שיתאפשר המשך מעקב וטיפול מתאים).
תחומי מדידה > מחלות לב וכלי דם

תחום מחלות לב וכלי-דם במסגרת התוכנית כולל ביצוע מדידות לחץ דם, וכן מדידה ואיזון של רמות הכולסטרול באוכלוסייה הבוגרת (מניעה ראשונית). שני אלה מהווים גורמי סיכון שכיחים, ניתנים לאיזון באמצעות שינויים באורח החיים ו/ או טיפול תרופתי, ובעלי השלכות משמעותיות על הבריאות כאשר אינם מאוזנים. בנוסף, נמדדים גם איזון כולסטרול והשימוש בתרופות להורדת כולסטרול בחולי לב לאחר התערבות פולשנית (צנתור טיפולי או ניתוח מעקפים).
תחומי מדידה > סוכרת

סוכרת מסוג 2 היא מחלה מטבולית ממנה סובלים כ-10% מהמבוגרים בישראל. כאשר מחלת הסוכרת איננה מאוזנת, היא עלולה להוביל לפגיעה באיברי מטרה (בפרט בתפקוד הכליות, בעיניים ובכפות הרגליים). במסגרת התוכנית נמדדים שיעור ההמצאות של סוכרת, ביצוע בדיקת המוגלובין A1c ושיעור חולי הסוכרת המאוזנים. כמו כן, נבחן ניטור סיבוכי הסוכרת: ביצוע תקופתי של בדיקת עיניים בחולי סוכרת, וכן בדיקות תקופתיות להערכת תפקוד הכליות וטיפול במקרה של פגיעה כלייתית. לבסוף, נכללים גם מדדים העוסקים בתחלואה נלווית שכיחה לסוכרת: לחץ דם, רמות כולסטרול, ומשקל הגוף. חוסר איזון בפרמטרים אלה שכיח יותר בחולי סוכרת מאשר בשאר האוכלוסייה, ומהווה גורם סיכון משמעותי לתחלואה לבבית ולתמותה, ומכאן החשיבות הרבה של ניטור ואיזון גורמים אלו.
תחומי מדידה > אנטיביוטיקה

שימוש בלתי מושכל באנטיביוטיקה שכיח ובעל השלכות חמורות, ובראשן התפתחות עמידות בקרב חיידקים. זיהומים עמידים לטיפול אנטיביוטי הם מקור חשוב ועולה לתחלואה ולתמותה. בכך הם מהווים נטל כלכלי משמעותי וסכנה מוחשית לבריאות הציבור. אף על פי שבאופן מסורתי הושם דגש על שימוש מושכל באנטיביוטיקה בבתי החולים, 80-95% מנפח התרופות האנטיביוטיות נרשם בקהילה.
לאור חשיבותו של התחום, הוטמעו בתוכנית הלאומית למדדי איכות ברפואת הקהילה בישראל שני מדדי איכות המתייחסים להיקף השימוש באנטיביוטיקה בקהילה. הגדרות המדדים אומצו מה-OECD על מנת לאפשר השוואות בינלאומיות. נמדדים נפח השימוש הכולל בתכשירי אנטיביוטיקה סיסטמיים ברפואת הקהילה, ופרופורציית השימוש באנטיביוטיקה קו-שני מכלל תכשירי האנטיביוטיקה.
תחומי מדידה > בריאות הנפש

תחום בריאות הנפש כולל מדד העוסק ברצף הטיפול ובוחן ביצוע מעקב רפואי בקהילה לאחר שחרור מאשפוז פסיכיאטרי. שיפור רצף הטיפול תורם להפחתת סיבוכים ולשיפור ההיענות להמשך הטיפול גם בתחום בריאות הנפש. בנוסף, נכללים מספר מדדים העוסקים בניטור תחלואה גופנית בקרב אנשים המתמודדים עם מחלת נפש קשה (סכיזופרניה או הפרעה בי-פולרית). מחלות לב וכלי דם שכיחות יותר בקרב אנשים עם מחלת נפש קשה בהשוואה לשכיחותן באוכלוסייה הכללית, ומכאן חשיבות הניטור. נמדדים: שיעור ההמצאות של סוכרת, ביצוע בדיקת המוגלובין A1c ואיזון סוכרת, וכן ניטור משקל הגוף ושיעור השמנת היתר.
הערות שוליים

↑  הלשכה המרכזית לסטטיסטיקה, אפיון יחידות גאוגרפיות וסיווגן לפי הרמה החברתית-כלכלית של האוכלוסייה בשנת 2008
↑  Mark W. Friedberg, Cheryl L. Damberg, Elizabeth A. McGlynn JLA., Methodological Considerations in Generating Provider Performance Scores for Use in Public Reporting A Guide for Community Quality Collaboratives, ‏2011
עומר ורד

ערך זה עוסק בכדורגלן עבר ישראלי. אם התכוונתם לשייט מפרשית לייזר ישראלי, ראו .
עומר ורד (נולד ב-25 בינואר 1990) הוא כדורגלן עבר ישראלי ששיחק בעמדת המגן הימני.
קריירה

ורד החל לשחק במחלקת הנוער של מכבי תל אביב כשהיה בן 6. בשנת 2009 הושאל לסקציה נס ציונה מהליגה הלאומית, ובעונה שלאחר מכן הושאל להפועל חיפה. ב-21 באוגוסט 2010 ערך את הופעת הבכורה שלו בליגת העל, בניצחון הפועל חיפה 1–0 על הפועל תל אביב. לקראת עונת 2011/2012 חזר למכבי תל אביב, ושותף במרבית משחקי הקבוצה בעונה זו, בהם משחקיה במסגרות אירופאיות, ואף כבש שער במשחק הליגה האירופית מול דינמו קייב. בעונת 2012/2013 זכתה הקבוצה באליפות תחת המאמן אוסקר גארסיה, אך ורד מיעט לשחק והשתתף רק ב-9 משחקי ליגה. בתום עונה זו עזב את הקבוצה לאחר שחוזהו הסתיים.
בדצמבר 2013 חתם ורד בבני יהודה תל אביב בהשאלה עד לסיום העונה, אך סיועו לא הספיק להציל את הקבוצה מירידה לליגה הלאומית. ביוני 2014 הושאל שוב להפועל חיפה. ביולי 2015 שוחרר ורד ממכבי תל אביב וחתם על חוזה לעונת אחת במכבי נתניה, עמה ירד בתום העונה לליגה הלאומית. בספטמבר 2016 חתם לשנתיים בהפועל פתח תקווה מהליגה הלאומית, ובתום עונת 2017/2018 עזב את המועדון.
ביוני 2018 חתם ורד לשנתיים בהפועל רעננה, אך במדיה ערך רק ארבע הופעות בליגת העל, ובינואר 2019 חזר להפועל פתח תקווה. עד תום עונת 2018/2019 ערך במדי הקבוצה 17 הופעות בליגה הלאומית, עזר לה להינצל מירידה לליגה השלישית ובסופה עזב את המועדון.
ב-11 בנובמבר 2019 חתם ורד בהפועל כפר שלם מליגה א'.
בינואר 2020 הכריז על פרישה ממשחק פעיל.
במרץ 2025 מונה למנהל הנבחרת הצעירה (עד גיל 21) של ישראל.
חיים אישיים

ורד בוגר תיכון אליאנס תל אביב בהצטיינות, במגמות כימיה וצרפתית. בשנת 2017 השלים תואר במנהל עסקים מהמרכז הבינתחומי הרצליה. בשנת 2019 השלים תואר שני בניהול ספורט באקדמיה של ריאל מדריד (Univesrdiad Europea Real Madrid), והחל לימודים לתואר ראשון במדעי המחשב באוניברסיטה הפתוחה. ביולי 2023 השלים את לימודיו במדעי המחשב באוניברסיטה הפתוחה.
תארים

אליפות: 2012/2013
הערות שוליים

↑  יונתן הללי, הפועל חיפה: עומר ורד יצטרף לאימון הפתיחה, באתר nrg‏, 30 ביוני 2010
↑  ליאור טימור, ‏הפרח של מכבי ת"א באגף ימין: ורד מלבלב בצהוב, באתר ONE‏, 25 באוגוסט 2011
↑  דורון בן דור, ‏עומר ורד יחזור למכבי, אלקיים או קוז'וק יגיעו, באתר ONE‏, 15 במאי 2011
↑  רז אמיר, ‏עומר ורד חתם בבני יהודה עד לסיום העונה, באתר ONE‏, 18 בדצמבר 2013
↑  טוהר חלפון, רכבת החתמות בנתניה: אמיה טגה,סבע ועומר ורד חתמו, באתר נתניה און ליין, ‏2015-07-05
↑  עומר ורד נפרד: "עצוב לי על המצב בהפועל, לא הפרישו לי פנסיה מהיום הראשון", באתר מלאבס פתח תקווה, ‏2018-06-26
↑  אורי קידר, עומר ורד החליט לעזוב את הפועל פ"ת: "הופתעתי מדברים שנאמרו לי", באתר mynet‏ פתח תקוה, 22 במאי 2019
↑  - גולר פרסום ראשון: עומר ורד חתם בהפועל כפר שלם, באתר goler1.co.il
↑  פודקאסט הזווית, פרק #147 – ראיון פרישה (מארחים את עומר ורד), באתר הזווית, ‏2020-01-12
↑  פרסום ראשון: עומר ורד מונה למנהל הצעירה - ערוץ הספורט, באתר Sport5.co.il - אתר ערוץ הספורט, ‏2025-02-20
↑   עירד צפריר, "דודו אמר לי 'אתה נראה בדיכאון, כחוש. ככה לא אשלח אותך לאף קבוצה'", באתר הארץ, 23 באוקטובר 2013
תינוקות של בית רבן

.
לימוד תורה לתינוקות של בית רבן בת"ת בעיירה היהודית נובוגרוידק (כיום בלארוס), 1930, מספר שנים לפני שנכחדה.
תינוקות של בית רבן (בראשי תיבות: תשב"ר) הוא כינוי לילדים הלומדים תורה אצל מלמדי תינוקות.
מקור הביטוי מן התלמוד הבבלי: "אין העולם מתקיים אלא בשביל הבל תינוקות של בית רבן". התלמוד שם מוסיף לתאר את חשיבותם של 'תינוקות של בית רבן' באמרו: "אין מבטלין תינוקות של בית רבן אפילו לבניין בית המקדש... כל עיר שאין בה תינוקות של בית רבן - מחריבין אותה".
המושג "תינוק", המשמש בימינו לפעוטות בגיל היניקה, משמש בלשון חז"ל לילדים עד גיל בר מצווה. ואע"פ שאין זה מוכרח ש"תינוקות של בית רבן" הם גם עד גיל בר מצווה, ייתכן שכן. אכן יש מקום לומר שהם עד גיל עשרים, שהרי ההגדרה שלהם הוא שיש להם "הבל שאין להם חטא", ועד גיל עשרים לא דנים בבית דין של מעלה. ויש להאריך בחקירה בזה.
שימוש בביטוי 'תינוקות של בית רבן' נעשה לתיאור דבר פשוט הידוע לכול: "הא (זה) אפילו תינוקות של בית רבן יודעין אותו" ; "הרי אני מכשילך בדבר שאפילו תינוקות של בית רבן יודעים אותו".
בימינו מכונים תלמידי החדרים ילדי תשב"ר. שמו הרשמי של ה"חדר" הראשון בבני ברק, השוכן בביתו של החזון איש, הוא "תלמוד תורה תשב"ר".
במקור ובדרך כלל משמש הביטוי כינוי לילדים הלומדים תורה, אולם נעמי שמר בשירה "לא תנצחו אותי" עשתה שימוש בביטוי זה והרחיבה אותו למשמעות כללית של תלמידי בית ספר: "ותינוקות של בית רבן עם הילקוט שעל גבם...".
הערות שוליים

↑  תלמוד בבלי, מסכת שבת, דף קי"ט, עמוד ב'
↑  דוגמה במשנה, מסכת יומא, פרק ח', משנה ד'.
↑  תלמוד בבלי, מסכת ברכות, דף ה', עמוד א'
↑  תלמוד בבלי, מסכת ברכות, דף ס"ב, עמוד ב'
הוליסטר

| --- | --- |

 נתונים כלליים
 סוג:  אורגן (חברה בע"מ)
 תקופת הפעילות:  27 ביולי 2000 – הווה (24 שנים)
 חברת אם:  אברקרומבי אנד פיץ'
 מיקום המטה:  ניו אולבני, אוהיו, ארצות הברית
 ענפי תעשייה:  קמעונאות
 מוצרים עיקריים:  ביגוד  אביזרים  בשמים
 מנכ"ל:  פראן הורוביץ (מנכ"ל אברקרומבי אנד פיץ')
  
 hollisterco.com
 
הוליסטר (באנגלית: Hollister) הוא מותג קמעונאי בבעלות אברקרומבי אנד פיץ', המוכר ביגוד, אביזרים ובשמים. ניתן להשיג את הסחורה בחנות פיזית ובאמצעות החנות המקוונת של החברה. הוליסטר אומרת שהיא נוסדה בשנת 1922 בהוליסטר, קליפורניה; עם זאת, היא נוסדה בשנת 2000 באוהיו על ידי אברקרומבי.
היסטוריה > הקמה

החנות הראשונה של הוליסטר נפתחה ב-27 ביולי 2000 במרכז העיר איסטון בקולומבוס, אוהיו. ארבע חנויות בדיקה נוספות נפתחו בהמשך באוברלנד פארק, קנזס, בופורד, ג'ורג'יה, קנוגה פארק, קליפורניה ופרמוס, ניו ג'רזי.
אף על פי שהוליסטר נוסדה בשנת 2000, אברקרומבי אנד פיץ' יצרה היסטוריה בדיונית סביב מייסדה. לפי היסטוריה זו, ג'ון הוליסטר האב היגר מניו יורק לאיי הודו המזרחיים ההולנדיים, והקים את החברה הנושאת את שמו עם שובו לארצות הברית והתיישבותו בקליפורניה ב-1922. עם זאת, החברה למעשה נוסדה באוהיו בשנת 2000. דובר אמברקרומבי, המפטון קרני, הצהיר לגבי הוליסטר, "אנחנו לא הולכים אחרי 'שוק הליבה של הגלישה. זה יותר על סגנון החיים וההשראה, ולא על הפעילות בפועל".
היסטוריה > מהתרחבות בינלאומית ועד היום

אברקרומבי אנד פיץ' התרחבה לקנדה באמצע ינואר 2006 עם פתיחת חנויות אברקרומבי והוליסטר בטורונטו, אונטריו.
החל מקיץ 2007, אברקרומבי. הוציאה סכום משוער של 10 מיליון דולר כדי להתקין קירות וידאו בחנויות הולסיטר בפריסה ארצית כדי להפעיל עדכונים חיים מעיר הגלישה הנטינגטון ביץ', קליפורניה. הוליסטר משלמת לעיר הנטינגטון ביץ' עבור המצלמות הממוקמות במזח הנטינגטון ביץ'. עד 2 באוקטובר 2007, 100 חנויות נבחרות של הוליסטר בקליפורניה החלו לקדם את המותג החמישי של אברקרומבי, גילי היקס, לפני הופעת הבכורה של האחרון בינואר 2008. הפרסום הושג באמצעות מגוון פריטים לטיפוח הגוף, לרבות תרסיסים לגוף, דאודורנט, סבונים, קרמים ושפתיים שנקראים "Sessions".
ב-25 באוקטובר 2008, הוליסטר פתחה את החנות הראשונה שלה מחוץ לצפון אמריקה בברנט קרוס, לונדון. בדצמבר 2008, הוליסטר פתחה את החנות השנייה שלה בבריטניה בווסטפילד לונדון ושלישית במרכז הקניות היוקרתי בלו-ווטר אשר בקנט. לאחר ההצלחה של הוליסטר עם חנויות בלונדון, החנות הראשונה של הוליסטר מחוץ ללונדון נפתחה ב-14 במאי 2009 במרכז הקניות ווסטקוויי בסאות'המפטון, החנות החמישית שלה בבריטניה נפתחה במילטון קיינס בתחילת 2010. הוליסטר גם פתחה חנויות באיטליה, גרמניה, סין, יפן, ולאחרונה גם בספרד. בשנת 2011, הוליסטר פתחה את החנות הראשונה שלה בדבלין, אירלנד במרכז העירוני דונדרום.
שיווק הדגל של הוליסטר הושק במאי 2009. הקמפיין השיווקי פרסם את החנות כ"חנות הוליסטר המדהימה". אברקרומבי אנד פיץ' השיקה אתר אינטרנט המציע גלויות אלקטרוניות, טפטים להורדה ושומר מסך וכן סרט תדמית עם גרפיקה ממוחשבת של פריסת ועיצוב הרצפה הרב-מפלסית. טיימר ספירה לאחור שנקרא "ספירה לאחור מדהימה" אמרה את הזמן שנותר עד שניות עד לפתיחה.